Urmas Arumäe

Urmas Arumäe (sündinud 1. jaanuaril 1957 Tootsis) on eesti jurist, ühiskonnategelane, õigus- ja juhtimisteadlane.

Hariduskäik
1988. aastal lõpetas Arumäe Tartu Riikliku Ülikooli, kus oli õppinud õigusteadust. 1992. aastal lõpetas Estonian Business Schooli (EBS) rahvusvahelise ärijuhtimise magistrikraadiga (MBA). 1998. aastal lõpetas Stockholmi Ülikooli õigusteaduskonna Euroopa Liidu õiguse magistrikraadiga (LLM) cum laude. 2016. aastal lõpetas ta EELK Usuteaduse Instituudi kristliku kultuuriloo magistriõppe.Väsimatu tudeng Arumäe. Eesti Ekspress, 27.07.2016.

2010. aastal kaitses ta EBS-is doktoriväitekirja „Territoriaalne kogukond ja selle juhtimise õiguslik korraldus“ ja sai juhtimisteaduste doktoriks (PhD).

Töökäik
1980. aastate alguses töötas Arumäe Õhtulehe tehnilise toimetajana (ajalehe maketi koostajana).Kirsti Vainküla. Vana kuld: Eesti miljonäri laostumise ja uue alguse lugu Eesti Ekspress, 10.05.2012. 

1992. aastast on Arumäe õpetanud äriõigust EBSis ja veel mõnes eraülikoolis. 2008. aastast on ta EBSi õiguse ja avaliku halduse dotsent ja EBSi Helsingi filiaali nõukoja juhataja.

1995. aastal asutas ta advokaadibüroo Concordia (1995–1999) ning 2000. aastal koostöös PricewaterhouseCoopers Eestiga asutas ta advokaadibüroo Landwell (2000–2001). 2001. aastal asutas ta uue advokaadibüroo varasema ärinimega Advokaadibüroo Concordia, milles tegutses kuni 2005. aasta lõpuni, mil siirdus avalikku sektorisse. 2011. aastal asutas ta advokaadibüroo Andresson Consulting Network.

Ametialane liikmesus
Arumäe oli Eesti Juristide Liidu asutamise juures 1989. aastal ja on olnud selle kauaaegne president.

Alates 11. jaanuarist 1994 kuni 22. märtsini 2022 oli ta Eesti Advokatuuri liige. 23. augustil 1994 sai ta vandeadvokaadiks.

Ta on ka Eesti Konsultantide Assotsiatsiooni liige (2010) ja Rahvusvahelise Advokaatide Assotsiatsiooni (IBA) liige..

Poliitiline tegevus
2. juunist 8. novembrini 1994 oli Arumäe Mart Laari esimeses valitsuses justiitsminister.

Tegevus erakondades
30. detsembrist 1998 kuni 1. jaanuarini 2010 kuulus Arumäe Isamaaliitu.

14. septembrist 2009 kuni 26. novembrini 2011 kuulus ta Keskerakonda.

Tegevus kohalikes omavalitsustes
Arumäe on olnud kohaliku omavalitsuse süsteemi arendaja ning omavalitsusteemadel kirjutaja ja eestkõneleja. Ta on olnud mitme omavalitsusteemalise projekti ekspert ja lõpparuande koostaja.

1993–1996 oli Arumäe Tallinna Kesklinna Haldusnõukogu liige.

Aastatel 2005–2008 oli ta Viimsi vallavanem. 2005. aastast on ta olnud Viimsi vallavolikogu liige.

Aastatel 2006–2010 oli ta Harjumaa Omavalitsuste Liidu esimees.

Võimalik huvide konflikt
Pärast Jüri Ratase II valitsuse moodustamist kevadel 2019 sai maaeluministriks EKRE liige Mart Järvik. Varsti pärast seda sai Urmas Arumäe majaväliseks õigusnõunikuks, osutades seeläbi maaeluminister Järvikule õigusabiteenust. Novembris selgus, et Arumäe on esindanud ettevõtteid kohtuvaidlustes Põllumajanduse Registrite ja Informatsiooni Ametiga (PRIA), sest amet nõuab vastavatelt ettevõtetelt tagasi toetusraha. PRIA hinnangul takistas Arumäe tegevus PRIA-l menetlemast ettevõtteid, keda Arumäe advokaadina esindas.

6. novembril alustas prokuratuur kriminaalmenetlust, et teha kindlaks, kas Arumäe on seoses huvide konfliktiga rikkunud seadust. 8. novembril lõppes Arumäe töö ministri majavälise nõunikuna. EKRE ja Arumäe eitavad süüdistusi võimalikus huvide konfliktis.

Harrastused

Lisaks neljale magistrikraadile ja doktorikraadile on Urmas Arumäel ka mööblitisleri ja lõõtspillimeistri kutsetunnistus.Kristi Vainküla. Väsimatu tudeng Arumäe Eesti Ekspress, 27.07.2016. Ta on valmistanud mööblit ja mängib enda valmistatud Teppo lõõtsa.Urmas Arumäe: Eesti õigussüsteem on ülereguleeritud Harju Elu, 30.12.2016.

Pillimängu pole Arumäe muusikakoolis õppinud, kuid muusikal on eriti tema noorpõlves olnud suur roll: iseõppijana on ta saanud selgeks nii soolo- kui ka basskitarrimängu ja juba 14-aastaselt (koos Tarmo Loodusega) teinud bändi Pärnumaal Võidulas; seejärel mänginud ja laulnud Tallinnas Mustpeade majas ehk vanas Tombis tegutsenud ansamblis Sfinks ning (koos Priit Hõbemäega) Ajakirjandusmaja popansamblis.Sirje Semm. Urmas Arumäe teab, kuidas maitseb pillimehe leib Eesti Kirik, 13.09.2022.

Laulmist on Arumäe õppinud Eesti Filharmoonia estraadistuudios, kuid kursus jäi lõpetamata sõjaväkke kutsumise tõttu. Aastatel 1980–1988 teenis ta päevatöö kõrvalt õhtuti lisa muusikuna (peamiselt lauljana, aga vajadusel mängis ka kitarri või trumme) Võsu varieteerestoranis Neptun.

Viited

Välislingid
Urmas Arumäe Eesti Teadusinfosüsteemis
http://urmasblog.blogspot.com
http://www.facebook.com/urmas.arumae

Kategooria:Eesti juristid
Kategooria:Eesti justiitsministrid
Kategooria:Eesti Keskerakonna poliitikud
Kategooria:Isamaaliidu poliitikud
Kategooria:Tartu Ülikooli õigusteaduskonna vilistlased
Kategooria:Estonian Business Schooli vilistlased
Kategooria:Stockholmi Ülikooli vilistlased
Kategooria:Usuteaduse Instituudi vilistlased
Kategooria:Viimsi vallavanemad
Kategooria:Sündinud 1957